cometadata/datacite-titles-descriptions-related-identifiers huggingface dataset:
DOI: 10.14457/cu.the.2012.553
title: ปฏิกิริยาเอสเทอร์ริฟิเคชันแบบไม่ใช้ตัวเร่งปฏิกิริยา ของกรดไมริสติกและไอโซโพรพานอล

description: ไอโซโพรพิลไมริสเตต (Isopropyl Myristate) เป็นสารเคมีที่สำคัญในอุตสาหกรรมยาและเครื่องสำอางซึ่งสามารถผลิตได้จากปฏิกิริยาเอสเทอร์ริฟิเคชัน (Esterification) ระหว่างกรดไมริสติกและไอโซโพรพานอล งานวิจัยนี้เป็นการศึกษาปฏิกิริยาเอสเทอร์ริฟิเคชันแบบไม่ใช้ตัวเร่งปฏิกิริยาของกรดไมริสติกและไอโซโพรพานอลในเครื่องปฏิกรณ์แบบกะ โดยศึกษาตัวแปรที่มีผลต่อร้อยละผลได้และอัตราการเกิดปฏิกิริยา ได้แก่ อุณหภูมิ อัตราส่วนโดยโมลของสารตั้งต้นและความเร็วรอบใน การกวน ผลการทดลองแสดงให้เห็นว่าปฏิกิริยาเอสเทอร์ริฟิเคชันแบบไม่ใช้ตัวเร่งปฏิกิริยาเกิดขึ้นได้ดี การเพิ่มอุณหภูมิและอัตราส่วนโดยโมลของไอโซโพรพานอลต่อกรดไมริสติกทำให้ร้อยละการเปลี่ยนของปฏิกิริยาเพิ่มขึ้น การเพิ่มอุณหภูมิทำให้ปฏิกิริยาเข้าสู่สภาวะสมดุลเร็วขึ้น ความเร็วรอบในการกวนไม่มีผลต่อการเกิดปฏิกิริยา และพลังงานก่อกัมมันต์ของปฏิกิริยาเอสเทอร์ริฟิเคชันแบบไม่ใช้ตัวเร่งปฏิกิริยาของกรดไมริสติกและไอโซโพรพานอลที่ได้จากการทดลอง เท่ากับ 37.4 กิโลจูลต่อโมล
DOI: 10.14457/cu.the.2012.554
title: คุณลักษณะและความเข้ากันได้ทางชีวภาพของ ไฟโบรอินจากไหมบ้านสายพันธุ์ต่างๆ

description: งานวิจัยนี้มีวัตถุประสงค์เพื่อเปรียบเทียบสมบัติทางกายภาพ ทางเคมี และความ เข้ากันได้ทางชีวภาพในระดับห้องปฏิบัติการของไฟโบรอินจากไหมบ้าน 3 สายพันธุ์ ได้แก่ สายพันธุ์นางน้อยศรีสะเกษ 1 (NN) สายพันธุ์นครราชสีมา 1 (K1) และสายพันธุ์นครราชสีมา 2 (K8) ผลการศึกษาด้วยเทคนิค SDS-PAGE และ FTIR พบว่า ไฟโบรอินของไหมทั้ง 3 สายพันธุ์มีน้ำหนักโมเลกุลเหมือนกันและไม่พบความแตกต่างของโครงสร้างทางเคมีของฟิล์มไฟโบรอินแต่ละสายพันธุ์ นอกจากนี้สมบัติทางความร้อนและค่าศักย์เซต้าของสารละลายไฟโบรอินมีค่าใกล้เคียงกัน ส่วนค่ามุมสัมผัสของน้ำบนฟิล์มไฟโบรอิน พบว่า ฟิล์มไฟโบรอินสายพันธุ์ K1 มีค่าต่ำที่สุดอย่างมีนัยสำคัญเมื่อเทียบกับสายพันธุ์ NN แต่ไม่พบความแตกต่างเมื่อเทียบกับสายพันธุ์ K8 เมื่อพิจารณาปริมาณและองค์ประกอบของกรดอะมิโนในสารละลาย ไฟโบรอิน พบว่า สารละลายไฟโบรอินพันธุ์ K1 มีค่าผลรวมเปอร์เซ็นต์โดยโมลของกรดอะมิโนกลุ่มที่มีความชอบน้ำมากกว่าสารละลายไฟโบรอินพันธุ์ NN ซึ่งสอดคล้องกับผลการวิเคราะห์ ค่ามุมสัมผัสของน้ำบนฟิล์มไฟโบรอิน ทำให้สามารถสรุปได้ว่า ไฟโบรอินสายพันธุ์ K1 มีความชอบน้ำมากกว่าสายพันธุ์ NN อย่างมีนัยสำคัญ ผลการศึกษาการยึดเกาะ การเจริญเติบโตของเซลล์ L929 และเซลล์ต้นกําเนิดไขกระดูกของหนู (MSC) บนฟิล์มไฟโบรอินให้ผลสอดคล้องกัน คือ ฟิล์มไฟโบรอินสายพันธุ์ K1 มีแนวโน้มส่งเสริมการยึดเกาะของเซลล์ได้ดีกว่าฟิล์มไฟโบรอินอีกสองสายพันธุ์ ผลการศึกษาการเปลี่ยนแปลงไปเป็นเซลล์กระดูกของเซลล์ต้นกําเนิดไขกระดูกของหนูบนฟิล์มไฟโบรอินพบแนวโน้มว่า ปริมาณเอนไซม์ ALP และปริมาณแคลเซียมสะสมที่บนฟิล์มไฟโบรอินสายพันธุ์ K1 มีค่ามากกว่าฟิล์มไฟโบรอินสายพันธุ์ NN และสายพันธุ์ K8 เล็กน้อย ทั้งนี้อาจเป็นผลมาจากฟิล์มไฟโบรอินสายพันธุ์ K1 มีสมบัติความชอบน้ำมากกว่าสายพันธุ์ NN และ K8 ดังนั้นไฟโบรอินสายพันธุ์ K1 มีแนวโน้มช่วยส่งเสริมการยึดเกาะและการเปลี่ยนแปลงไปเป็นเซลล์กระดูกได้ดีกว่าสายพันธุ์ NN และสายพันธุ์ K8
DOI: 10.14457/cu.the.2012.555
title: การประเมินผลสัมฤทธิ์ของนโยบายส่งเสริมวิสาหกิจขนาดกลางและขนาดย่อม กรณีศึกษาการให้สินเชื่ออุตสาหกรรมอาหาร

description: ปัจจุบัน วิสาหกิจขนาดกลางและขนาดย่อม (Small and Medium Enterprises: SMEs) เข้ามามีบทบาทที่สำคัญต่อการขับเคลื่อนเศรษฐกิจของประเทศ โดยเฉพาะ SMEs ในกลุ่มอุตสาหกรรมอาหาร ซึ่งเป็นอุตสาหกรรมที่สามารถสร้างรายได้ให้กับประเทศไทยเป็นจำนวนมาก โดยการนำผลผลิตจากภาคการเกษตร อาทิ ผลผลิตจากพืช ปศุสัตว์ และประมง มาใช้เป็นวัตถุดิบในการผลิต แต่ในการดำเนินธุรกิจจำเป็นต้องอาศัยปัจจัยสนับสนุนด้านต่างๆ เพื่อให้ธุรกิจสามารถดำเนินได้อย่างราบรื่น โดยปัจจัยที่มีความสำคัญต่อธุรกิจมากที่สุด คือ เงินทุน ซึ่งเป็นปัญหาหลักด้านการเงินของ SMEs การศึกษาครั้งนี้จึงมีวัตถุประสงค์เพื่อศึกษาผลสัมฤทธิ์จากการดำเนินนโยบายส่งเสริมด้านการเงินให้แก่วิสาหกิจขนาดกลางและขนาดย่อมในกลุ่มอุตสาหกรรมอาหาร และวิเคราะห์โดยใช้ข้อมูลแบบ Pooled Cross section Data ซึ่งใช้ข้อมูลรายปีตั้งแต่ พ.ศ. 2544 ถึง 2554 และประมาณสมการโดยวิธี OLS (Ordinary Least Square) ผลจากการศึกษา พบว่า การสนับสนุนด้านการเงินให้กับ SMEs ในกลุ่มอุตสาหกรรมอาหารจะช่วยให้มีศักยภาพในการดำเนินธุรกิจดีขึ้น แต่เนื่องจากปัญหาด้านโครงสร้างของภาครัฐ ประกอบกับ การขาดการสนับสนุนอย่างต่อเนื่อง ตลอดจนปัญหาด้านการเข้าถึงแหล่งเงินทุน ส่งผลให้การสนับสนุนด้านการเงินของภาครัฐผ่านสถาบันการเงินไม่ประสบผลสำเร็จเท่าที่ควร โดยสอดคล้องกับผลการศึกษาจากแบบจำลองทางเศรษฐมิติ กล่าวคือ ปริมาณสินเชื่อที่รัฐให้การสนับสนุนแก่ธุรกิจ อายุการดำเนินงานของธุรกิจ ค่าจ้างแรงงานขั้นต่ำ ส่งผลต่อศักยภาพในการเติบโตของธุรกิจอย่างมีนัยสำคัญ ผลการศึกษานี้ชี้ให้เห็นว่า รัฐควรคัดกรองธุรกิจที่จะให้สินเชื่อ และมีมาตรการเฉพาะในการส่งเสริม SMEs ในกลุ่มอุตสาหกรรมอาหาร อาทิ การเพิ่มช่องทางในการเข้าถึงแหล่งเงินทุน การกำหนดอัตราดอกเบี้ยต่ำหรือการอบรมให้ความรู้แก่ผู้ประกอบการ เพื่อช่วยเหลือให้ผู้ประกอบการมีศักยภาพในการแข่งขันเพิ่มสูงขึ้นและเพื่อให้ SMEs ในกลุ่มอุตสาหกรรมอาหาร เป็นภาคการผลิตที่สำคัญต่อประเทศไทยในอนาคต
DOI: 10.14457/cu.the.2012.556
title: การศึกษาการออกแบบส่วนอุ่นแท่งเหล็กด้วยไอเสียสำหรับเตาเผาเหล็ก

description: อุตสาหกรรมเหล็กเป็นอุตสาหกรรมที่ใช้พลังงานมากเป็นลำดับต้นๆ เป็นพื้นฐานสำหรับการพัฒนาประเทศเนื่องจากผลผลิตของอุตสาหกรรมเหล็กจะถูกป้อนให้กับอุตสาหกรรมปลายทางต่างๆ อุตสาหกรรมเหล็ก สามารถแบ่งออกได้เป็น 3 ขั้นคือ ขั้นต้น ขั้นกลาง และขั้นปลาย ในส่วนที่จะศึกษาจะเป็นอุตสาหกรรมเหล็กขั้นปลายที่เป็นการนำเอาผลิตภัณฑ์เหล็กแท่งมาแปรรูปเป็นเหล็กแบบต่างๆ ไม่ว่าจะเป็นการรีดเป็นแผ่นหรือการดึงเป็นเหล็กข้อ การที่จะแปรรูปเหล็กนั้นหลายๆ ครั้งจะต้องให้ความร้อนกับเหล็กเสียก่อน ซึ่งอุปกรณ์ที่ให้ความร้อนแก่ชิ้นเหล็กก็คือเตาเผาเหล็ก ความร้อนจากเตาเผาเหล็กจะเป็นการเผาไหม้เชื้อเพลิงโดยตรงและจะเกิดไอเสียที่ทำให้เกิดความร้อนสูญเสียมหาศาล ตามปกติแล้วโรงงานเหล็กจะนำเอาไอเสียที่ได้ไปแลกเปลี่ยนความร้อนกับอากาศเพื่อนำความร้อนกลับมาใช้ใหม่ แต่จากการศึกษาข้อมูลพบว่าอุณหภูมิไอเสียหลังจากแลกเปลี่ยนความร้อนกับอากาศแล้วยังสูงถึง 350-450 °C หากปริมาณการผลิตสูง ความร้อนปริมาณมหาศาลก็จะสูญเสียไป การนำความร้อนกลับมาอุ่นเหล็กใหม่ก็เป็นวิธีหนึ่งที่น่าสนใจ งานวิจัยชิ้นนี้จึงเป็นการศึกษาโดยการจำลองสภาพให้ไอเสียที่ยังมีความร้อนหลงเหลืออยู่นั้นไหลผ่านต่อเข้าสู่ส่วนอุ่นแท่งเหล็กที่ออกแบบขึ้นซึ่งจะแลกเปลี่ยนความร้อนระหว่างไอเสียกับแท่งเหล็กที่จะป้อนเข้าสู่เตาเผาเหล็ก เพื่อที่จะดูว่าสามารถประหยัดพลังงานได้มากขนาดไหน และมีระยะเวลาคืนทุนอยู่ที่เท่าไหร่ ผลการศึกษาที่ได้จากโรงงานอุตสาหกรรมแห่งหนึ่งที่ใช้เตาเผาเหล็กขนาด 275 ตัน/ชม. วัตถุดิบในการผลิตคือเหล็กแท่งแบน (Slab) และใช้น้ำมันเตาเป็นเชื้อเพลิง พบว่าการนำไอเสียที่เหลือทิ้งจากเตาเผาเหล็กซึ่งมีอุณหภูมิขาออกอยู่ที่ 408.37°C มาอุ่น Slab ขนาดเฉลี่ย 250x1260x9240 mm หนัก 22.88 ตัน จำนวน 18 แท่ง เป็นเวลา 90 นาที จากการคำนวณสามารถเพิ่มอุณหภูมิของชิ้นเหล็กได้จาก 30°C ขึ้นได้เป็น 95.57°C คิดเป็นจำนวนเงินที่ประหยัดได้จากการลดน้ำมันเชื้อเพลิงได้ 50,394 บาท/วัน มีระยะเวลาคืนทุนอยู่ที่ 0.707 ปี
DOI: 10.14457/cu.the.2012.557
title: ผลกระทบของการค้าและการลงทุนจากต่างประเทศต่อการจ้างงานในประเทศไทย

description: งานวิจัยชิ้นนี้มีวัตถุประสงค์ที่จะทำการศึกษาถึงผลกระทบของการค้าและการลงทุนจากต่างประเทศต่อการจ้างงานในประเทศไทย โดยใช้สมการอุปสงค์ต่อแรงงานที่สร้างมาจากฟังก์ชั่นการผลิตแบบคอบดักกลาสและทำการวิเคราะห์ผลกระทบแยกเป็น 2 กรณี คือผลกระทบโดยรวมต่อการจ้างงานในภาคอุตสาหกรรมการผลิตของประเทศ และผลกระทบต่อการจ้างงานของแรงงานในกรรมวิธีการผลิตของภาคอุตสาหกรรมการผลิตโดยแยกออกเป็นผลกระทบต่อแรงงานมีฝีมือและแรงงานไม่มีฝีมือ จากการศึกษาพบว่าผลการศึกษาที่ได้จากทั้งสองส่วนนั้นเป็นไปในทิศทางเดียวกันคือ การเพิ่มขึ้นของการนำเข้า เป็นเหตุให้ระดับความต้องการแรงงานลดลง ในขณะที่การเพิ่มขึ้นของการส่งออกและการลงทุนจากต่างประเทศซึ่งเน้นศึกษาผลกระทบของการลงทุนทางตรงจากต่างประเทศนั้น จะส่งผลให้ความต้องการแรงงานเพิ่มขึ้น แต่เมื่อพิจารณาถึงความรุนแรงของผลกระทบที่เกิดขึ้นกับแรงงานในกลุ่มแรงงานมีฝีมือและแรงงานไม่มีฝีมือ พบว่า กลุ่มแรงงานไม่มีฝีมือจะได้รับผลกระทบที่รุนแรงกว่าหรือมีความยืดหยุ่นมากกว่าแรงงานมีฝีมือนั่นเอง
DOI: 10.14457/cu.the.2012.558
title: การประเมินขีดความสามารถของอุตสาหกรรมต่อเรือในประเทศไทย

description: อุตสาหกรรมต่อเรือเป็นอุตสาหกรรมพื้นฐานทางเศรษฐกิจที่สำคัญ ซึ่งเชื่อมโยงกับธุรกิจการขนส่งทางน้ำและกิจการพาณิชย์นาวี อันก่อให้เกิดการสร้างงานจำนวนมากและมีส่วนช่วยในการพัฒนาอุตสาหกรรมเกี่ยวเนื่องอื่นๆ การจัดทำนโยบายเพื่อพัฒนาอุตสาหกรรมต่อเรือ จำเป็นต้องอาศัยข้อมูลด้านขีดความสามารถ สำหรับใช้เป็นเครื่องมือสนับสนุนการวิเคราะห์ วางแผน และตัดสินใจ เพื่อนำไปใช้ประกอบการจัดทำนโยบาย ซึ่งในปัจจุบันยังไม่มีแนวทางการนำข้อมูลดังกล่าวต่อผู้บริหาร งานวิจัยนี้จึงเกิดขึ้นเพื่อเป็นการออกแบบแนวทางการประเมินขีดความสามารถของอุตสาหกรรมต่อเรือในประเทศไทย ให้มีความเหมาะสมกับการทำงานและสอดคล้องกับลักษณะของข้อมูลที่ใช้อยู่ในอุตสาหกรรม ผลที่ได้จากระบบการประเมินนี้ จะเป็นตัวสะท้อนให้เห็นถึงสถานภาพของอุตสาหกรรมต่อเรือในประเทศไทย แนวทางการดำเนินงานวิจัยเริ่มจากการศึกษารูปแบบการพัฒนาของอุตสาหกรรมต่อเรือทั้งในประเทศไทยและในต่างประเทศ ผ่านแหล่งข้อมูลทางทฤษฎี เก็บรวบรวมข้อมูลทุติยภูมิสัมภาษณ์ผู้มีส่วนเกี่ยวข้องในอุตสาหกรรม และการสำรวจข้อมูลภาคสนาม โดยข้อมูลที่รวบรวมได้จากการศึกษาทั้งหมด จะถูกนำมาวิเคราะห์เพื่อตั้งเป็นประเด็นที่ควรพิจารณา สำหรับการประเมินขีดความสามารถของอุตสาหกรรมต่อเรือในทุกมิติ จากนั้นทำการออกแบบระบบประเมินผล ควบคู่ไปกับการตรวจสอบความถูกต้องของแบบประเมิน โดยสอบถามความเห็นจากผู้เชี่ยวชาญ และสุดท้ายเป็นการทดสอบระบบการประเมิน ภายใต้ข้อมูลจริงของผู้ประกอบการอู่ต่อเรือ ผลการประเมินขีดความสามารถของอุตสาหกรรมต่อเรือในประเทศไทย จากระบบการประเมินที่ได้จัดทำขึ้น แสดงให้เห็นว่า อุตสาหกรรมต่อเรือของไทยมีขีดความสามารถอยู่ในระดับต่ำ เทียบเท่าระยะเริ่มต้นของการพัฒนาอุตสาหกรรม
DOI: 10.14457/cu.the.2012.559
title: การกำจัดหญ้าคาโดยไพโรไลซิสแบบเร็วเป็นน้ำมันชีวภาพในเครื่องปฏิกรณ์สกรูคู่

description: การกำจัดหญ้าคาด้วยกระบวนการไพโรไลซิสเป็นการแปรรูปชีวมวลให้เป็นผลิตภัณฑ์ที่เกิดประโยชน์ ซึ่งได้แก่ น้ำมันชีวภาพ และถ่านชาร์ โดยกำหนดอุณหภูมิในช่วง 400-500 องศาเซลเซียส การศึกษาในครั้งนี้มีความมุ่งหมายที่จะเปรียบเทียบประสิทธิภาพในการผลิตน้ำมันชีวภาพระหว่างปฏิกรณ์ไพโรไลซิสสกรูเดี่ยวและสกรูคู่ โดยพิจารณาจากผลไม้ของน้ำมันชีวภาพ สมบัติทางเคมีและฟิสิกส์ของน้ำมันชีวภาพเป็นตัวเปรียบเทียบ จากผลการคำนวณและวิเคราะห์พบว่า ปริมาณผลได้ของน้ำมันชีวภาพจากปฏิกรณ์สกรูคู่ มีสถานะที่เป็นขอวเหลว สูงสุดอยู่ที่ 58.75 เปอร์เซ็นต์ ที่อุณหภูมิ 500 องศาเซลเซียส ซึ่งได้ผลได้ของน้ำมันชีวภาพเมื่อทำการแยกอยู่ที่ 37.39 เปอร์เซ็นต์ ซึ่งมีค่าสูงกว่า ปริมาณผลได้ของน้ำมันชีวภาพจากปฏิกรณ์สกรูเดี่ยว ซึ่งมีค่าผลได้สูงสุดอยู่ที่ 55.23 เปอร์เซ็นต์ที่อุณหภูมิ 500 องศาเซลเซียส โดยประกอบด้วยน้ำมันชีวภาพอยู่ที่ 38.76 เปอร์เซ็นต์ การวิเคราะห์ด้วยแก๊สโครมาโทรกราฟี-แมสสเปกโทรเมตรี พบว่า ชนิดของสารประกอบไฮโดรคาร์บอนที่พบมาก 5 อันดับแรก ต่อไปนี้ คือ Phenol, Benzene, 1-ethyl-3-methoxy, Pyridine, 2-methyl, 2-Cyclopenten-1-one, 2,3-dimethyl และ Phenol,3-methyl โดยที่น้ำมันชีวภาพจากปฏิกรณ์สกรูคู่มีปริมาณ Benzene, 1-ethyl-3-methoxy, Pyridine,2-methyl และ 2-Cyclopenten-1-one, 2,3-dimethyl ที่มากกว่าน้ำมันชีวภาพจากปฏิกรณ์สกรูเดี่ยว ปริมาณคาร์บอนของน้ำมันชีวภาพจากปฏิกรณ์สกรูคู่ (53.23 เปอร์เซ็นต์โดยน้ำหนัก) มีค่าสูงกว่าปฏิกรณ์สกรูเดี่ยว (51.70 เปอร์เซ็นต์โดยน้ำหนัก) เล็กน้อย และปริมาณออกซิเจนของน้ำมันชีวภาพจากปฏิกรกร์สกรูคู่ (33.96 เปอร์เซ็นต์โดยน้ำหนัก) มีค่าต่ำกว่าปฏิกรณ์สกรูเดี่ยว (38.23 เปอร์เซ็นต์โดยน้ำหนัก) น้ำมันชีวภาพจากปฏิกรณ์สกรูสกรูคู่มีค่าความร้อนที่ปลดปล่อยมากกว่าน้ำมันชีวภาพจากปฏิกรณ์สกรูสกรูเดี่ยว ทุกช่วงอุณหภูมิ ค่าความหนืดของน้ำมันชีวภาพจากปฏิกรณ์สกรูเดี่ยว ที่อุณหภูมิ 25 องศาเซลเซียส มีค่าเฉลี่ยของความหนืดต่ำ (0.353 ปาสคาล/วินาที) เช่นเดียวกับน้ำมันชีวภาพจากปฏิกรณ์สกรูคู่ (0.354 ปาสคาล/วินาที) ค่าความเป็นกรด-ด่าง (pH) ของน้ำมันชีวภาพทั้งจากปฏิกรณ์สกรูเดี่ยวและสกรูคู่มีค่าเป็นกรด คือ 1.5 และ 2.5 ตามลำดับ น้ำมันชีวภาพจากปฏิกรณ์สกรูคู่ มีค่าการกัดกร่อนค่อนข้างสูง ส่วนน้ำมันชีวภาพจากปฏิกรณ์สกรูเดี่ยวมีค่าการกัดกร่อนปานกลาง จากผลการวิเคราะห์และเปรียบเทียบข้างต้นพบน้ำมันชีวภาพจากปฏิกรณ์สกรูคู่มีคุณลักษณะทั้งในเชิงปริมาณและคุณภาพที่ดีกว่าน้ำมันชีวภาพจากปฏิกรณ์สกรูเดี่ยว
DOI: 10.14457/cu.the.2012.560
title: ปัญหาการควบคุมการติดตั้งป้าย : ศึกษากรณีการใช้มาตรการทางภาษีและค่าธรรมเนียม

description: วิทยานิพนธ์ฉบับนี้มุ่งศึกษาปัญหาการความปลอดภัยในการติดตั้งป้ายและการติดตั้งป้ายที่ก่อให้เกิดปัญหาสิ่งแวดล้อมมลทัศน์ โดยศึกษาการใช้มาตรการทางภาษี ตามพระราชบัญญัติภาษีป้าย พ.ศ. 2510 และมาตรการทางค่าธรรมเนียม ตามพระราชบัญญัติควบคุมอาคาร พ.ศ. 2522 และพระราชบัญญัติรักษาความสะอาดและความเป็นระเบียบเรียบร้อยของบ้านเมือง พ.ศ. 2535 ในการควบคุมการติดตั้งป้ายเพื่อส่งเสริมสวัสดิภาพความปลอดภัยและบรรเทาปัญหาสิ่งแวดล้อมมลทัศน์ให้ดียิ่งขึ้นได้ รวมทั้งเป็นรายได้ให้กับองค์กรปกครองส่วนท้องถิ่น จากผลการศึกษาพบว่า มาตรการทางกฎหมายภาษีป้ายและค่าธรรมเนียมจากป้าย ซึ่งมีความเกี่ยวข้องเชื่อมโยงกับการติดตั้งป้ายเกือบทั้งหมด ยังมีความไม่เหมาะสมบางประการ เช่น การขาดแนวคิดที่ประสานกันระหว่างการจัดเก็บรายได้กับความปลอดภัยและสิ่งแวดล้อมมลทัศน์ การขาดเอกภาพของกฎหมาย การบังคับใช้กฎหมาย ได้แก่ ตัวบทกฎหมายบางประการไม่ชัดเจน มีกฎหมายแต่ไม่มีการออกกฎหมายอนุบัญญัติ กฎหมายไม่มีการปรับปรุงเปลี่ยนแปลงอัตรามาเป็นระยะเวลานานพอสมควร กฎหมายมีความล้าสมัยไม่ทันต่อเทคโนโลยีที่เปลี่ยนแปลงของป้าย การขาดเครื่องมือและเจ้าหน้าที่ผู้เชี่ยวชาญ และการมีส่วนร่วมของผู้มีส่วนเกี่ยวข้องน้อย เพราะฉะนั้น แนวทางในการนำมาตรการดังกล่าวมาใช้ควบคุมการติดตั้งป้าย เพื่อจะส่งเสริมสวัสดิภาพความปลอดภัยและบรรเทาปัญหาสิ่งแวดล้อมมลทัศน์ให้ดียิ่งขึ้น จึงควรปรับปรุงกฎหมายที่มีบังคับใช้อยู่ดังกล่าวและเพิ่มเติมข้อเสนอแนะเพื่อปรับปรุงแก้ไขให้สามารถนำมาตรการภาษีป้ายและค่าธรรมเนียมจากป้าย มาใช้บรรเทาปัญหาที่เกิดขึ้นได้ โดยศึกษาประสบการณ์จากต่างประเทศ ในด้านของหลักการ แนวความคิด วัตถุประสงค์ และวิธีการในการควบคุมการติดตั้งป้ายเพื่อความปลอดภัยและสิ่งแวดล้อม รวมทั้งการสร้างรายได้จากป้าย
DOI: 10.14457/cu.the.2012.561
title: ปัญหาภาษีเงินได้เกี่ยวกับค่าเสียหาย

description: ค่าเสียหายที่ได้รับจากสัญญาหรือละเมิดในปัจจุบัน อาจแบ่งออกได้เป็นหลายประเภทโดยกฎหมายไทยยอมรับว่าค่าเสียหายเหล่านี้เป็นเงินได้พึงประเมินในการเสียภาษีโดยไม่คำนึงถึงลักษณะสำคัญของค่าเสียหายให้สอดคล้องกับความเป็นเงินได้ที่แท้จริง อย่างไรก็ดี ในกรณีค่าสินไหมทดแทนเพื่อการละเมิด ประมวลรัษฎากรมาตรา 42 (13) ได้บัญญัติยกเว้นให้ไม่ต้องนำเงินได้ที่ได้รับมาไปรวมคำนวณเพื่อเสียภาษีเงินได้บุคคลธรรมดา แต่การยกเว้นให้ดังกล่าวยังมีความไม่เหมาะสมกับลักษณะของค่าเสียหายเช่นเดียวกัน ด้วยปัจจุบันมีค่าเสียหายเชิงลงโทษซึ่งมีบทบาทเป็นการลงโทษผู้กระทำผิดในทางแพ่ง ซึ่งนอกเหนือไปจากการทดแทนความเสียหายที่เกิดขึ้นจริง นอกจากนี้ยังมีสภาพปัญหาอื่นๆ ของภาษีเงินได้ที่เกี่ยวข้องกับค่าเสียหาย จึงนำไปสู่การศึกษาในวิทยานิพนธ์ฉบับนี้ จากการศึกษาพบว่า ปัญหาภาษีอากรในส่วนของภาษีเงินได้เกี่ยวกับค่าเสียหาย มีดังนี้ 1. ปัญหาความเป็น “เงินได้” ของค่าเสียหาย 2. ปัญหาการจัดประเภทเงินได้ของค่าเสียหาย 3. ปัญหาการจ่ายค่าเสียหายตามรูปแบบการระงับข้อพิพาท 4. ปัญหาการยกเว้นภาษีในค่าเสียหายตามกฎหมายไทย 5. ปัญหาการตีความค่าสินไหมทดแทนเพื่อการละเมิด ด้วยเหตุแห่งปัญหาดังกล่าว ผู้เขียนจึงได้เสนอแนะแนวทางที่เหมาะสมในการแก้ปัญหาดังกล่าว เช่น การแยกความเป็นเงินได้ของค่าเสียหายแต่ละประเภท เป็นต้น เพื่อให้เกิดความสอดคล้องถูกต้องกับแนวทางที่ควรจะเป็นตามหลักการภาษีอากรและความเป็นธรรม
DOI: 10.21227/a5dm-y470
title: Simulated Disaster Victim (SDV1 SDV2) dataset

description: Simulated Disaster Victim dataset consists of images and video frames containing simulated human victims in cluttered scenes along with pixel-level annotated skin maps. The simulation was carried out in a controlled environment with due consideration towards the health of all the volunteers. To generate a real effect of a disaster, Fuller’s earth is used which is skin-friendly and does not cause harm to humans. It created an effect of disaster dust over the victims in different situations. The victims included one female and four male volunteers. The objective of this dataset generation was to capture images having humans lying in different postures in a catastrophic scenario. The clutter is brought in by using construction material, such as bricks, cement bags, dust, Fuller's earth, stones, etc. The datasets have a variety of variations including color, scale, pose, illumination, motion blur, and occlusion. The dataset consists of two parts SDV1 and SDV2. SDV1 consists of 128 images and ground truth maps. SDV2 video dataset has 15 video clips. The SDV2 dataset has pixel-level annotations of skin maps around which skin objectness windows are formed for random frames for each video. To the best of our knowledge, there is no dataset publicly available testing algorithms used for assisting rescuers in locating victims. This dataset will serve as a benchmark dataset benefiting future research efforts in this direction.
DOI: 10.21227/z9y0-qe74
title: Simulated Disaster Victim (SDV1 SDV2) dataset

description: Simulated Disaster Victim dataset consists of images and video frames containing simulated human victims in cluttered scenes along with pixel-level annotated skin maps. The simulation was carried out in a controlled environment with due consideration towards the health of all the volunteers. To generate a real effect of a disaster, Fuller’s earth is used which is skin-friendly and does not cause harm to humans. It created an effect of disaster dust over the victims in different situations. The victims included one female and four male volunteers. The objective of this dataset generation was to capture images having humans lying in different postures in a catastrophic scenario. The clutter is brought in by using construction material, such as bricks, cement bags, dust, Fuller's earth, stones, etc. The datasets have a variety of variations including color, scale, pose, illumination, motion blur, and occlusion. The dataset consists of two parts SDV1 and SDV2. SDV1 consists of 128 images and ground truth maps. SDV2 video dataset has 15 video clips. The SDV2 dataset has pixel-level annotations of skin maps around which skin objectness windows are formed for random frames for each video. To the best of our knowledge, there is no dataset publicly available testing algorithms used for assisting rescuers in locating victims. This dataset will serve as a benchmark dataset benefiting future research efforts in this direction.
DOI: 10.14457/cu.the.2012.562
title: การจำแนกเหตุการณ์ผิดพร่องบนสายส่งไฟฟ้าจากข้อมูลของเครื่องบันทึกความผิดพร่องแบบดิจิทัล

description: วิทยานิพนธ์ฉบับนี้นำเสนอเงื่อนไขการจำแนกรูปแบบเหตุการณ์ผิดพร่องบนสายส่งแบบอัตโนมัติจากข้อมูลของเครื่องบันทึกความผิดพร่องแบบดิจิทัลที่ระดับแรงดัน 500 กิโลโวลต์ 230 กิโลโวลต์ และ 115 กิโลโวลต์ โดยจำแนกเหตุการณ์ผิดพร่องเป็น 8 รูปแบบ ได้แก่ 1) ความผิดพร่องที่เกิดขึ้นถาวร 2) ความผิดพร่องที่เกิดขึ้นชั่วคราว 3) เกิดความผิดพร่องบนสายส่งใกล้เคียง และอุปกรณ์ป้องกันหลักทำงานถูกต้อง 4) อุปกรณ์ป้องกันสำรองระยะไกลทำงานแทนอุปกรณ์ป้องกันหลัก 5) เกิดความผิดพร่องด้านแรงต่ำของหม้อแปลง 115/22 kV 6) เกิดความผิดพร่องบนสายส่ง 115 kV ที่เชื่อมต่อระหว่างระบบส่งและระบบจำหน่าย 7) เกิดความผิดพร่องบนสายส่งที่เชื่อมต่อกับโรงไฟฟ้า 8) อุปกรณ์ป้องกันทำงานแต่ไม่เกิดความผิดพร่องในระบบ การประเมินประสิทธิภาพของเงื่อนไขการจำแนกรูปแบบเหตุการณ์ผิดพร่องทำโดยการทดสอบกับข้อมูลจากเครื่องบันทึกความผิดพร่องแบบดิจิทัลที่บันทึกข้อมูลระหว่างปี พ.ศ. 2552-2555 จำนวน 320 เหตุการณ์ แล้วนำผลที่ได้ไปเปรียบเทียบกับรายงานเหตุการณ์ความผิดพร่องที่จัดทำโดยเจ้าหน้าที่ของการไฟฟ้า เงื่อนไขที่นำเสนอสามารถจำแนกเหตุการณ์ผิดพร่องอย่างรวดเร็วด้วยความแม่นยำร้อยละ 95 ดังนั้นจึงสามารถนำไปพัฒนาระบบผู้เชี่ยวชาญเพื่อช่วยฟื้นฟูระบบไฟฟ้าหลังจากความผิดพร่องเกิดขึ้นได้
DOI: 10.14457/cu.the.2012.563
title: การศึกษาความคุ้มค่าทางเศรษฐศาสตร์สำหรับการใช้หัวเผาประสิทธิภาพสูงในเตาเผาเหล็กของอุตสาหกรรมผลิตเหล็กและเหล็กกล้าในประเทศไทย

description: งานวิจัยนี้ทำการศึกษาความคุ้มค่าสำหรับการเลือกใช้หัวเผาประสิทธิภาพสูงในเตาเผาเหล็กสำหรับอุตสาหกรรมผลิตเหล็กและเหล็กกล้า โดยมีการเก็บข้อมูลค่าพลังงานจากโรงงานผลิตเหล็กที่ใช้เตาเผาเหล็ก (Reheating furnace) ชนิด Walking beam จำนวน 3 โรงงานได้แก่ โรงงานที่มีกำลังการผลิต40 ตัน/ชั่วโมง 70 ตัน/ชั่วโมง และ 150 ตัน/ชั่วโมง โดยมีการใช้ก๊าซธรรมชาติเป็นเชื้อเพลิง ซึ่งมีวัตถุประสงค์ในการวิจัยคือการวิเคราะห์และเปรียบเทียบการใช้พลังงานของหัวเผาประสิทธิภาพสูงชนิดรีเจนเนอเรทีฟและรีคัฟเปอร์เรทีฟ โดยสามารถเลือกเลือกอุณหภูมิในการอุ่นอากาศของหัวเผาประสิทธิภาพสูงให้มีความเหมาะสมกับขนาดของเตาเผาเหล็ก จากผลการศึกษาพบว่าทุกกำลังการผลิตมีการเลือกใช้หัวเผารีเจนเนอเรทีฟที่อุณหภูมิในการอุ่นอากาศที่ 1000๐Cโดยโรงงานที่มีกำลังการผลิตขนาด40 ตันต่อชั่วโมงมีมูลค่าปัจจุบันสุทธิและระยะเวลาคืนทุนมีค่าเท่ากับ307,245,055.16 บาท และ2.22 ปี ตามลำดับ การลดลงของค่าใช้จ่ายเชื้อเพลิงคือ34.85% หรือ 120,422.39 MMBTU/ปี และมีประสิทธิภาพเชิงความร้อนของเตาเผาเท่ากับ 76.80%มูลค่าปัจจุบันสุทธิและระยะเวลาคืนทุนที่ได้รับจากโรงงานที่มีกำลังการผลิตขนาด70 ตันต่อชั่วโมงมีค่าเท่ากับ 590,655,143.34 บาทและ 1.64 ปี ตามลำดับ ซึ่งนำไปสู่การลดลงของค่าใช้จ่ายเชื้อเพลิงเท่ากับ47.06%หรือ 208,811.77MMBTU/ปี และมีประสิทธิภาพเชิงความร้อนของเตาเผาเท่ากับ 105.02%และโรงงานที่มีกำลังการผลิตขนาด150ตันต่อชั่วโมงมีมูลค่าปัจจุบันสุทธิเท่ากับ 1,501,670,888.39 บาทและระยะเวลาคืนทุน 1.23 ปี การลดลงของค่าใช้จ่ายเชื้อเพลิงคือ61.80% หรือ496,472.55 MMBTU/ปี และประสิทธิภาพเชิงความร้อนของเตาเผาเป็น140.47%สำหรับการวิเคราะห์ความไวของโครงการพบว่าการเปลี่ยนแปลงของราคาเชื้อเพลิง อายุของหัวเผา ค่าใช้จ่ายในการลงทุน อัตราส่วนลดและการประหยัดพลังงานไม่ส่งผลกระทบต่อการตัดสินใจในการลงทุนของโครงการทั้งหมด
DOI: 10.14457/cu.the.2012.564
title: วิเคราะห์พระราชบัญญัติจัดวางการรถไฟแลทางหลวง พระพุทธศักราช 2464 เพื่อการปรับปรุง

description: การศึกษาพระราชบัญญัติจัดวางการรถไฟแลทางหลวง พระพุทธศักราช 2464 มีจุดมุ่งหมายเพื่อศึกษาเปรียบเทียบพระราชบัญญัติดังกล่าวกับกฎหมายการขนส่งในรูปแบบอื่น และกฎหมายต่างประเทศเช่น ประเทศสหราชอาณาจักร ประเทศแคนาดา และประเทศสาธารณรัฐสังคมนิยมเวียดนาม เพื่อเป็นแนวทางในการปรับปรุงพระราชบัญญัติดังกล่าวให้ทันสมัยและสอดคล้องกับกฎหมายการขนส่งในรูปแบบอื่นในปัจจุบัน และกฎหมายต่างประเทศ จากการศึกษาพบว่าการใช้ถ้อยคำในพระราชบัญญัติดังกล่าวมีความไม่สอดคล้องกับสภาพสังคมในปัจจุบัน เช่น คำว่า “เหตุพลาติศัย” และ ในส่วนที่ 1 ว่าด้วยการจัดวางการทั่วไป และส่วนที่ 2 ว่าด้วยการจัดหาอสังหาริมทรัพย์ ของพระราชบัญญัติดังกล่าวไม่อาจใช้บังคับต่อไปได้ เนื่องจากมีเนื้อหาขัดหรือแย้งต่อบทบัญญัติที่กำหนดไว้ในพระราชบัญญัติการรถไฟแห่งประเทศไทย พ.ศ.2494 มาตรา 16 วรรคแรก และในส่วนที่ 4 ว่าด้วยการบรรทุกส่ง ซึ่งมีการกำหนดในเรื่องอายุความ โดยกำหนดให้อายุความสิ้นสุดลงเมื่อครบกำหนดสองวันซึ่งอายุความที่กำหนดไว้ดังกล่าวสั้นเกินไปจนผู้เสียหายไม่อาจตั้งหลักฐานเรียกร้องของตนได้ทันตามอายุความที่กำหนดไว้ และในส่วนที่ 5 ว่าด้วยความปราศภัย ซึ่งกำหนดในเรื่องมาตรการรักษาความปลอดภัยในกิจการรถไฟ และมีการกำหนดโทษ ตามกฎหมายลักษณะอาญา ซึ่งปัจจุบันกฎหมายฉบับดังกล่าวได้ถูกยกเลิก ทำให้โทษที่มีการกำหนดไว้ไม่สอดคล้องกับสภาพเศรษฐกิจและสังคมในปัจจุบันแต่อย่างใด และในภาคที่ 2 ว่าด้วยรถไฟราษฎร์ ได้กำหนดในเรื่องการอนุญาตหรือการให้สัมปทานกิจการรถไฟ ซึ่งการให้อนุญาตดังกล่าวนี้เป็นไปตามระบอบการปกครองแบบสมบูรณาญาสิทธิราช ซึ่งไม่อาจนำมาปรับใช้กับกิจการรถไฟของไทยได้ในปัจจุบัน ดังนั้นควรมีการยกเลิกพระราชบัญญัติจัดวางการรถไฟแลทางหลวง พระพุทธศักราช 2464 เสียทั้งฉบับ เพื่อให้มีการชำระบทบัญญัติในพระราชบัญญัติจัดวางการรถไฟแลทางหลวงพระพุทธศักราช 2464 เสียใหม่ทั้งฉบับ ดังนั้นบทบัญญัติที่ตราขึ้นใหม่ก็จะมีความสอดคล้องกับการพัฒนากิจการรถไฟในปัจจุบันและทำให้เนื้อหาบทบัญญัติของพระราชบัญญัติดังกล่าวมีความสอดคล้องและเกี่ยวเนื่องกันทั้งฉบับ
DOI: 10.14457/cu.the.2012.565
title: การศึกษาศักยภาพการผลิตน้ำมันเชื้อเพลิงจากขยะพลาสติกในประเทศไทย

description: งานวิจัยครั้งนี้ผู้วิจัยศึกษาเทคโนโลยีการแปรรูปขยะพลาสติกเป็นน้ำมันเชื้อเพลิงที่ได้ติดตั้งแล้วในประเทศไทยโดยกระบวนการไพโรไลซิสจากผู้ประกอบการเอกชนและโครงการส่งเสริมการแปรรูปขยะพลาสติกเป็นน้ำมัน พบว่าขนาดกำลังการผลิตตั้งแต่ 0.8 – 16 ตันต่อวัน ได้ผลผลิตน้ำมันแปรรูป 200 – 10,400 ลิตรต่อวัน จะมีขนาดกำลังผลิต 0.8 ตันต่อวัน ราคา 650,000 บาท ของโรงแรมคำแสดริเวอร์แคว รีสอร์ทแอนด์สปา รองลงขนาดกำลังผลิต 5 – 6 ตันต่อวัน ราคา 3 ล้านบาทของ บจก. ซีแซดพัฒนา ราคาส่วนใหญ่จะอยู่ในช่วง 45 – 65 ล้านบาท และขนาดกำลังผลิต 10 -16 ตันต่อวันของบจก. เมืองสะอาด ราคา 96 ล้านบาท อุณหภูมิเครื่องปฏิกรณ์เฉลี่ยของทุกเทคโนโลยีอยู่ในช่วง 300 – 500 องศาเซลเซียส การป้อนพลาสติกเข้าสู่เครื่อง มี 2 แบบ คือ แบบครั้ง และแบบต่อเนื่อง การทำความสะอาดเครื่องทุกบริษัททำทุกครั้ง ผลิตภัณฑ์น้ำมันจากพลาสติก 1 ตันเฉลี่ยทุกแห่งได้น้ำมัน 600 ลิตร ชนิดของพลาสติกที่เข้าเครื่องปฏิกรณ์คือพลาสติกชนิด PP และ PE ค่าความชื้นร้อยละ 5 - 40 ค่าความปนเปื้อนร้อยละ 5 - 40 ศักยภาพของเทศบาลที่สามารถแปรรูปขยะพลาสติกเป็นน้ำมันเชื้อเพลิงเกิดขึ้นภายใน 1 ปี ร้อยละ 20 สามารถผลิตน้ำมันได้ 32,083,500 ลิตรต่อปี ร้อยละ 50 สามารถผลิตน้ำมันได้ 80,190,500 ลิตรต่อปี ร้อยละ 100 สามารถผลิตน้ำมันได้ 160,454,000 ลิตรต่อปีและมีน้ำมันเชื้อเพลิงสำรองจากหลุมฝังกลบเก่า 2,540,338.91 ลิตร ทางเศรษฐศาสตร์พบว่าผลตอบแทนจะสูงสุดเมื่อวัตถุดิบที่นำมาแปรรูปคือ ขยะจากหลุม เมื่อเปรียบเทียบขนาดกำลังผลิตของเครื่องปฏิกรณ์พบว่า มูลค่าปัจจุบันและอัตราผลตอบแทนการลงทุนเหมาะสมที่จะลงทุน ส่วนระยะเวลาคืนทุนส่วนใหญ่จะอยู่ในช่วง 2 – 6 ปี และในส่วนของราคาขายของน้ำมันที่ได้จากการแปรรูป พบว่าขายน้ำมัน 18 บาทต่อลิตร และขายน้ำมันเตาเกรดเอราคา 23 บาทต่อลิตร โดยทั้งนี้การขายน้ำมันทั้ง 2 กรณีถือว่ามีความคุ้มค่าต่อการลงทุน